Kokkuvõte Euroopa Andmekaitseinspektori arvamusest, mis käsitleb soovitust nõukogu otsuse kohta, millega antakse luba alustada läbirääkimisi piiriülest andmeedastust käsitlevate sätete lisamise üle Euroopa Liidu ja Jaapani vahelisse majanduspartnerluslepingusse

(2022/C 426/08)

(Arvamuse täistekst inglise, prantsuse ja saksa keeles on Euroopa Andmekaitseinspektori veebilehel https://edps.europa.eu)

12. juulil 2022 esitas komisjon soovituse nõukogu otsuse kohta, millega antakse luba alustada läbirääkimisi piiriülest andmeedastust käsitlevate sätete lisamise üle Euroopa Liidu ja Jaapani vahelisse majanduspartnerluslepingusse (1).

Euroopa Liidu ja Jaapani vaheline majanduspartnerlusleping (2) allkirjastati 17. juulil 2018. Lepingu eesmärk on eelkõige kõrvaldada valdav osa ELi ja Jaapani äriühingute makstavatest tollimaksudest ning muud tehnilised ja regulatiivsed kaubandustõkked.

23. jaanuaril 2019 tegi komisjon Jaapani kohta kaitse piisavuse otsuse. Sellest tulenevalt võib isikuandmeid edastada Euroopa Majanduspiirkonna (EMP) vastutavalt või volitatud töötlejalt Jaapanis asuvatele organisatsioonidele, mis on hõlmatud kaitse piisavuse otsusega, ilma täiendava loata.

Euroopa Andmekaitseinspektor võtab teadmiseks, et läbirääkimised käsitleksid üksnes piiriülest andmeedastust. Arvestades, et komisjon on teinud 2019. aastal Jaapani kohta kaitse piisavuse otsuse, soovitab Euroopa Andmekaitseinspektor üksikasjalikult põhjendada, miks vaatamata kaitse piisavuse otsusele peetakse vajalikuks täiendavaid läbirääkimisi piiriülese andmeedastuse üle.

Euroopa Andmekaitseinspektor kiidab heaks täpsustuse, et piiriüleseid andmevooge käsitlevad sätted peaksid järgima horisontaalseid sätteid piiriülese andmeedastuse ja isikuandmete kaitse kohta kaubandusläbirääkimistel. Horisontaalsed sätted, mille komisjon avaldas 2018. aasta juulis, on avalike ja erahuvide tasakaalustatud kompromiss, sest võimaldavad ELil võidelda digitaalkaubandusega seotud protektsionistlike tavade vastu kolmandates riikides, tagades samas, et kaubanduslepingutega ei saa vaidlustada ELi põhiõiguste hartaga ja isikuandmete kaitse ELi õigusaktidega tagatud kõrgetasemelist kaitset.

Euroopa Andmekaitseinspektor mõistab läbirääkimisjuhiseid ja horisontaalseid sätteid nii, et need võimaldavad nõuetekohaselt põhjendatud juhtudel võtta meetmeid, mis nõuaksid vastutavatelt või volitatud töötlejatelt isikuandmete säilitamist ELis/EMPs. Euroopa Andmekaitseinspektor tuletab meelde, et ta soovitas hiljuti koos Euroopa Andmekaitsenõukoguga, et ELis/EMPs asuvatelt vastutavatelt ja volitatud töötlejatelt, kes töötlevad elektroonilisi terviseandmeid komisjoni ettepaneku (ühtse Euroopa terviseandmeruumi kohta) kohaldamisalas, tuleks nõuda nende andmete säilitamist ELis/EMPs, ilma et see piiraks võimalust edastada isikuandmeid kooskõlas isikuandmete kaitse üldmääruse V peatükiga (3). Kahtluste vältimiseks soovitab Euroopa Andmekaitseinspektor läbirääkimisjuhistes selge sõnaga selgitada, et läbiräägitavad eeskirjad ei tohiks takistada ELi või liikmesriike võtmast nõuetekohaselt põhjendatud juhtudel meetmeid, mis nõuaksid vastutavatelt või volitatud andmetöötlejatelt isikuandmete säilitamist ELis/EMPs.

1. SISSEJUHATUS

1. 12. juulil 2022 esitas Euroopa Komisjon (edaspidi „komisjon“) soovituse nõukogu otsuse kohta, millega antakse luba alustada läbirääkimisi piiriülest andmeedastust käsitlevate sätete lisamise üle Euroopa Liidu ja Jaapani vahelisse majanduspartnerluslepingusse ( 4 ) (edaspidi „soovitus“).

2. Nõukogu kiitis 29. novembri 2012. aasta otsusega heaks läbirääkimisjuhised komisjonile läbirääkimiste pidamiseks Jaapaniga vabakaubanduslepingu üle, mille alusel pidas komisjon läbirääkimisi Euroopa Liidu ja Jaapani vahelise majanduspartnerluslepingu üle, mis allkirjastati 17. juulil 2018 (edaspidi „leping“). Leping jõustus 1. veebruaril 2019. Lepingu eesmärk on eelkõige kõrvaldada valdav osa ELi ja Jaapani äriühingute makstavatest tollimaksudest ning muud tehnilised ja regulatiivsed kaubandustõkked.

3. Lepingu 8. peatükk sisaldab sätteid teenuskaubanduse, investeeringute liberaliseerimise ja elektroonilise kaubanduse kohta. Lepingu artiklis 8.81, mis käsitleb andmete vaba liikumist, on sätestatud: „Lepinguosalised hindavad kolme aasta jooksul pärast käesoleva lepingu jõustumise kuupäeva uuesti, kas käesolevasse lepingusse on vaja lisada sätted andmete vaba liikumise kohta.“ Lepingu artikli 22.1 alusel moodustatud ühiskomitee analüüsis oma 25. märtsi 2022. aasta koosolekul, kas Euroopa Liidu ja Jaapani vahelisele majanduspartnerlusele oleks kasulik lisada lepingusse piiriülest andmeedastust käsitlevad sätted. Selle arutelu põhjal kohustusid Euroopa Liidu ja Jaapani esindajad ELi ja Jaapani 28. tippkohtumisel kaaluma võimalust alustada nimetatud lisanduse tegemiseks vajalikke läbirääkimisi ( 5 )

4. Nagu nähtub soovituse pealkirjast, on soovituse eesmärk volitada komisjoni alustama Jaapaniga läbirääkimisi, et lisada lepingusse andmeedastust käsitlevad sätted.

5. Käesolev Euroopa Andmekaitseinspektori arvamus esitatakse määruse (EL) 2018/1725 (ELi isikuandmete kaitse määrus) kohaselt vastusena Euroopa Komisjoniga konsulteerimisele 22. juulil 2022.

5. JÄRELDUSED

17. Eelnevast lähtudes esitab Euroopa Andmekaitseinspektor järgmised soovitused: (1) täpsustada põhjenduses põhjused, miks vaatamata kaitse piisavuse otsusele peetakse vajalikuks täiendavaid läbirääkimisi piiriülese andmeedastuse üle; (2) selgitada soovituse lisas esitatud läbirääkimisjuhistes, et läbiräägitavad eeskirjad ei tohiks takistada ELil ega liikmesriikidel kohustada vastutavaid ja volitatud töötlejaid nõuetekohaselt põhjendatud juhtudel säilitama isikuandmeid ELis/EMPs, ning (3) viidata põhjenduses konsulteerimisele Euroopa Andmekaitseinspektoriga.

Brüssel, 9. august 2022. p.o. Leonardo CERVERA NAVAS Wojciech Rafał WIEWIÓROWSKI

(1) COM(2022) 336 final, https://eur-lex.europa.eu/legal-content/ET/TXT/HTML/?uri=CELEX:52022PC0336&from=FR

(2) (ELT L 330, 27.12.2018, lk 3).

(3) Euroopa Parlamendi ja nõukogu määrus (EL) 2016/679, 27. aprill 2016, füüsiliste isikute kaitse kohta isikuandmete töötlemisel ja selliste andmete vaba liikumise ning direktiivi 95/46/EÜ kehtetuks tunnistamise kohta (isikuandmete kaitse üldmäärus) (ELT L 119, 4.5.2016, lk 1).

(4) Soovituse põhjendus 2.

(5) Euroopa Parlamendi ja nõukogu määrus (EL) 2018/1725, 23. oktoober 2018, mis käsitleb füüsiliste isikute kaitset isikuandmete töötlemisel liidu institutsioonides, organites ja asutustes ning isikuandmete vaba liikumist, ning millega tunnistatakse kehtetuks määrus (EÜ) nr 45/2001 ja otsus nr 1247/2002/EÜ (ELT L 295, 21.11.2018, lk 39).